游列真觀劉道士拉上潮際觀漁
作者：趙汝回
朝代：宋

paragraphs: 珠宮何岧嶢，前江後層嶂。
開山者何人，蕭梁山中相。
竊惟經營初，豈曰此幽賞。
地靈宜仙事，境寂銷俗相。
既積惜水功，帝命使瀛丈。
手泥燒丹竈，歲久化黄壤。
石突古殿出，磵循陰廊響。
道人如修靜，我豈陶官長。
偶結清凈緣，下榻稅塵鞅。
夜報前溪漁，命酒將鱠享。
撐篷待月來，架槳乘潮上。
秋高氣凄澹，清極思超敞。
暫廢一夕眠，庶蒙列真奬。